Ιδιαίτερη στραπατσάδα με μελιτζάνες, ντομάτα και φέτα
Πανεύκολο γεύμα, έτοιμο σε μόλις μισή ώρα, αυτή η στραπατσάδα με μπόλικα αυγά, μελιτζάνες, ντομάτα και φέτα είναι γεμάτη με τα αρώματα της ελληνικής κουζίνας.
8 αυγά, κατά προτίμηση βιολογικά, 1 μελιτζάνα φλάσκα, σε κύβους 1 εκ., 3 μέτριες ντομάτες, σε κυβάκια, 1 σκελίδα σκόρδου, καθαρισμένη και ελαφρώς κοπανισμένη, 200 γρ. φέτα σκληρή, θρυμματισμένη, 1/2 φλιτζ. τσαγιού φύλλα βασιλικού ή δυόσμου ή μαϊντανού, ψιλοκομμένα, 50 ml ελαιόλαδο, αλάτι, φρεσκοτριμμένο πιπέρι
Για να ετοιμάσουμε την στραπατσάδα με μελιτζάνα, ντομάτα και φέτα, αρχίζουμε ως εξής: Σε ένα μεγάλο τηγάνι ζεσταίνουμε το ελαιόλαδο σε μέτρια φωτιά και σοτάρουμε το σκόρδο για περίπου 1/2 λεπτό, ίσα να αρωματίσει το λάδι.Πετάμε το σκόρδο, ρίχνουμε τη μελιτζάνα και σοτάρουμε για περίπου 1/2 - 1 λεπτό, μέχρι να ροδίσει ελαφρώς. Προσθέτουμε την ντομάτα, αλατοπιπερώνουμε, δυναμώνουμε τη φωτιά και μαγειρεύουμε για περίπου 6 - 8 λεπτά, έως ότου εξατμιστούν τα πιο πολλά υγρά. Ρίχνουμε το μυρωδικό και ένα-ένα τα αυγά, και με ξύλινη κουτάλα ανακατεύουμε απαλά, ώστε να σπάσουμε περίπου τους μισούς κρόκους και να αναμειχθούν τα ασπράδια με τα υπόλοιπα υλικά.Συνεχίζουμε το μαγείρεμα, για περίπου 3 - 4 λεπτά, μέχρι να πήξει η στραπατσάδα. Προσθέτουμε τη φέτα, σκεπάζουμε με καπάκι (αν έχει το τηγάνι μας, αλλιώς βάζουμε ένα καπάκι από μεγάλη κατσαρόλα) και σβήνουμε τη φωτιά.Αφήνουμε το τηγάνι πάνω στην εστία για 2 λεπτά, ώστε να «ψηθούν» καλά τα αυγά και να μισολιώσει το τυρί. Σερβίρουμε συνοδεία πράσινης σαλάτας και ψωμιού.
Αυγά,Ντομάτα,Φέτα